Lotte ja kadunud lohed

"Lotte ja kadunud lohed" on Eesti anima- ja koguperefilm. Filmi režissöörid on Janno Põldma ja Heiki Ernits. Film valmis 2019. aastal Eesti Vabariigi 100. aastapäevaks. 

Film esilinastus Tallinnas 2. jaanuaril, Eesti kinodes 4. jaanuaril ja Berliini filmifestivalil 11. jaanuaril 2019.

Sünopsis
Filmi alguses sünnib Lotte väike õde Roosi. Lotte asub Roosile tutvustama Leiutajateküla. Nad kohtuvad teadlastega, kes võtavad osa suurest rahvalaulude kogumise võistlusest. Teadlaste suureks eesmärgiks on iidsete lohede rahvalaulud üles lindistada. Lotte ja Roosi leiavad vihje lohede asukoha kohta muttide raamatust. Kuna nad ei leia teadlasi, saadavad neile teate ja otsustavad ise lohed üles otsida. Lohesid otsides kohtuvad peategelased erinevate tegelaste ja olukordadega. Lotte ja Roosi jälgedes on teate kätte saanud teadlased, keda omakorda ajab taga jänes Adalbert, kes soovib oma rahvalaulu neile esitada. Peale erinevaid seiklusi leiavad Lotte ja Roosi lohed, kes on omavahel 100 aastat tülitsenud kadunud pükste pärast. Lõpuks lepivad lohed omavahel ära ning teadlased saavad lohede iidse rahvalaulu lindistatud.Lotte ja kadunud lohed ERR Lasteekraan (vaadatud 03.01.2026).

Keeleversioonid
Filmi dialoog on originaalis eesti keeles, osad laulud kirjutatud originaalis läti keeles. MTÜ Kameeleoni ja Eesti kurtide liidu koostöös valmis vaegkuuljatele mõeldud viipekeelse tõlkega varustatud versioon."Lotte ja kadunud lohed" sai viipekeelse tõlke ERR arhiiv, 17.01.2019.

Eesti dublaažinäitlejad
 Evelin Võigemast – koeratüdruk Lotte  
 Helmi Tulev – koeratüdruk Roosi, Lotte väike õde
 Mait Malmsten – pesukaru Karl, teadlane, kes osaleb rahvalaulude lindistamise võistlusel
 Elina Reinold – kala Viktor, teadlane, kes osaleb rahvalaulude lindistamise võistlusel
 Sepo Seeman – jänes Adalbert, kes tahab saada kuulsaks ja oma rahvalaulu teadlastele esitada
Lisaks teevad kõrvalosades kaasa Anu Lamp, Andero Ermel, Aita Vaher, Karmo Nigula, Harriet Toompere ja teised Eesti näitlejad.

Tootmine
Janno Põldma ütles, et filmi tegemine on nii kallis, et nad ei mõelnudki enam uue Lotte filmi tegemise peale. Uut stsenaariumit hakati välja mõtlema, kui Riigikantselei kuulutas välja Eesti Vabariik 100 projekti raames filmistsenaariumite võistluse. Stsenaristid (Põldma, Kivirähk ja Ernits) otsustasid kiiesti, et Lotte saab õe, kuid ülejäänud stsenaariumi kirjutamine võttis neil kauem aega, kui eelnevate filmide puhul.Priit Hõbemägi. Koera-tüdruk Lotte sai väikese õe Roosi Eesti Ekspress, 27.12.2018.

"Lotte ja kadunud lohed" valiti filmikonkursi üheks võitjaks, mis valmisid Eesti Vabariik 100 juubeliaastaks.LOE, KES VÕITSID: Selgusid mängufilmid, mis valmivad Eesti Vabariik 100 juubeliaastaks Kroonika, 28.10.2015. Film valmis Eesti-Läti koostöös ning selle kogueelarve oli 2,7 miljonit eurot.Kristi Helme. „Tõde ja õigus”. Kallis, aga mitte kõige kallim Eesti Päevaleht, 20.02.2019.

Linastus ja vastuvõtt
2. jaanuaril 2019 esilinastus film Apollo Solarise kinnises saalis. Kinodesse üle Eesti jõudis 4. jaanuaril 2019.Galerii: Esilinastus animaseiklus "Lotte ja kadunud lohed" ERR arhiiv, 02.01.2019. Avanädalavahetusel kogus film 28 984 vaatajat, millega saavutas 2019. aasta edukaimate avanädalavahetustega filmide arvestuses kuuenda koha.TOP10 | Eestis parima avanädalavahetuse tulemuse teinud 2019. aasta filmid Kroonika, 30.09.2019. Aastaga kogus film 76 745 vaatajat, millega oli Eesti filmide seas populaarsuselt viies.Kristi Helme. SUUR ÜLEVAADE | Eesti film purustas sel aastal kõik rekordid Eesti Päevaleht, 24.12.2019.

Eestis tele-esilinastus film 28. detsembril 2019 ETV kanalil.ETV toob ekraanile Lotte kolmanda filmi "Lotte ja kadunud lohed" ERR arhiiv, 28.12.2019.

Tunnustus
2019 – Müncheni filmifestivalil (Saksamaa) publiku auhind"Lotte ja kadunud lohed" võitis Müncheni filmifestivalil publiku auhinna ERR arhiiv, 11.07.2019.

Viited

Kategooria:Koeratüdruk Lotte
Kategooria:Eesti animafilmid
Kategooria:2019. aasta filmid